Bratislava 4. decembra (TASR) - Majitelia zariadení spoločného stravovania zrejme budú musieť vybudovať nefajčiarske časti, ktoré by boli od ostatného priestoru stavebne oddelené. Počíta s tým novela zákona o ochrane nefajčiarov z dielne ministerstva zdravotníctva, ktorú na pôde Národnej rady SR na záver siedmeho rokovacieho dňa parlamentu presadzoval šéf rezortu Richard Raši. Poslanci by mali o tejto novele hlasovať v piatok 5. decembra.
Parlament dnes na návrh vlády SR verejným hlasovaním odvolal z funkcie predsedu Telekomunikačného úradu Branislava Máčaja. Za jeho odchod hlasovalo 75 zo 133 prítomných zákonodarcov, 55 bolo proti a traja sa zdržali hlasovania. Všetci prítomní koaliční poslanci hlasovali za odvolanie, opoziční boli proti a traja nezávislí poslanci sa zdržali hlasovania.
Poslanci NR SR upravili rozpočet Sociálnej poisťovne (SP) na budúci rok, keď v ňom znížili predpokladané príjmy o 3,6 miliardy Sk (119,50 milióna eur) na 189,6 miliardy Sk (6,29 miliardy eur). Výdavky poisťovne ostali nezmenené na úrovni 167,3 miliardy Sk (5,55 miliardy eur). Takto upravený rozpočet následne zákonodarcovia definitívne schválili.
Účastníci protikomunistického odboja, politickí väzni, budú mať postavenie veterána protikomunistického odboja. Vyplýva to z novely zákona o vojnových veteránoch, ktorú dnes poslanci Národnej rady SR posunuli do druhého čítania. Rezort obrany právnou normou reagoval na posledné zmeny, keď v roku 2006 priznal zákon účastníkom protikomunistického odboja postavenie vojnového veterána.
Do ďalšieho legislatívneho procesu poslanci posunuli aj novelu zákona o železničnej polícii, ktorej cieľom je rozšírenie pôsobnosti služby mýtnej polície a oprávnení a povinností policajtov, ktorí budú zaradení do novozriadených útvaroch služby mýtnej polície. Navrhované oprávnenia a povinnosti policajta majú smerovať k zabezpečovaniu efektívnej a účelnej kontroly, dodržiavaniu povinností vo vzťahu k hmotnosti nápravových tlakov a rozmerov vozidla, ktoré budú vykonávané správcami komunikácie.
Parlament definitívne vyslovil súhlas s mnohostrannou Dohodou medzi Albánskou republikou, Bosnou a Hercegovinou, Bulharskou republikou, Chorvátskou republikou, Európskym spoločenstvom a jeho členskými štátmi, Islandskou republikou, bývalou juhoslovanskou republikou Macedónsko, Nórskym kráľovstvom, Srbskom a Čiernou Horou, Rumunskom a misiou Organizácie Spojených národov pre dočasnú správu v Kosove o vytvorení Spoločného európskeho leteckého priestoru (ECCA). Dokument má zabezpečiť liberalizáciu prístupu k leteckým trasám, kapacite a tvorbe taríf, ako aj harmonizácii legislatívy v oblasti bezpečnosti a navigačných služieb.
Poslanci tiež odobrili návrh rozpočtu Úradu pre dohľad nad zdravotnou starostlivosťou, ktorý by mal v budúcom roku hospodáriť s takmer 998 miliónmi Sk (33,13 milióna eur). Výdavky tejto inštitúcie majú predstavovať 504,3 milióna Sk (16,74 milióna eur), ráta sa tak s celkovým prebytkom 493,7 milióna Sk (16,39 milióna eur).
Funkcia poslanca vyššieho územného celku (VÚC) bude naďalej zlučiteľná s výkonom funkcie štatutárneho orgánu v rozpočtových alebo v príspevkových organizáciách, ktorých zriaďovateľom je VÚC, kde pôsobia. Poslanci Národnej rady SR dnes totiž neschválili novelu zákona o samospráve vyšších územných celkov z dielne nezávislého zákonodarcu Petra Gaburu. Podľa Gaburu jeho návrh reagoval na súčasnú nezdravú prax. Prijímanie spomínaných funkcií podľa neho vytvára nezdravú situáciu v činnosti týchto organizácií a priestor pre nie nezávislé rozhodovanie týchto poslancov vo verejnom záujme. Gabura preto navrhol, aby sa upravilo postavenie poslancov VÚC tak, ako je upravené v prípade zákonodarcov obecných a mestských zastupiteľstiev, ako i v prípade postavenia predsedu VÚC.